บ้านปูหาที่ลงเงิน3หมื่นล.ถ่านหินไปต่อ
บ้านปูเพิ่มงบลงทุน 5 ปี เป็น 819 ล้านเหรียญสหรัฐ ออกหุ้นกู้ 1 หมื่นล้านไตรมาส 3
18 ส.ค. 2554

บ้านปูเพิ่มงบลงทุน 5 ปี เป็น 819 ล้านเหรียญสหรัฐ ออกหุ้นกู้ 1 หมื่นล้านไตรมาส 3 
นางสมฤดี ชัยมงคล ผู้ช่วยประธานเจ้าหน้าที่บริหาร บริษัท บ้านปู (BANPU) เปิดเผยว่า ขณะนี้แผนลงทุนของบริษัทในช่วง 5 ปี (2554-2558) ได้เพิ่มเป็น 819 ล้านเหรียญสหรัฐ หรือประมาณ 2.4 หมื่นล้านบาท เมื่อรวมเงินลงทุนของบริษัท Centennial Coal ในออสเตรเลีย และขณะนี้มีเงินพร้อมลงทุนประมาณ 3 หมื่นล้านบาท 
ปัจจุบันบริษัทมีหนี้ 9 หมื่นล้านบาท แบ่งเป็นหนี้ที่มีต้นทุนลอยตัว 87% และต้นทุนคงที่ 13% มีแผนจะปรับสัดส่วนหนี้ที่มีต้นทุนคงที่ เป็น 50% ด้วยการออกหุ้นกู้เพื่อรีไฟแนนซ์หนี้ 1 หมื่นล้านบาท ภายในไตรมาส 3 นี้ และสวอปดอกเบี้ยเงินกู้อีก 5,000 ล้านบาท เพื่อลดความเสี่ยงในภาวะดอกเบี้ยขาขึ้น 
สำหรับผลงานปีนี้ยังคงเป้าหมายการขายถ่านหินที่ 42 ล้านตัน โดยได้ขายล่วงหน้าไปแล้วสัดส่วน 60% ที่ราคาประมาณ 80 เหรียญสหรัฐ ส่วนอีก 25% อ้างอิงกับดัชนีราคาตลาดถ่านหิน และอีกกว่า 10% ยังไม่ได้กำหนดราคา โดยคาดว่าไตรมาส 2 ราคามีโอกาสถึง 90เหรียญสหรัฐ จากไตรมาสแรกเฉลี่ยที่ 79 เหรียญสหรัฐ
นายคาลิด ฮาชิม กรรมการผู้จัดการ บริษัท พรีเชียส ชิพปิ้ง (PSL) กล่าวว่า ขณะนี้บริษัทมีกระแสเงินสด 180 ล้านเหรียญสหรัฐ และวงเงินกู้ยืมจากธนาคารพาณิชย์อีก 400 ล้านเหรียญสหรัฐ ทำให้มีศักยภาพในการซื้อเรือมือสองภายในระยะ 4-6 ไตรมาสข้างหน้านี้อีก ประมาณ 20 ลำ ซึ่งขณะนี้อยู่ที่ประมาณ 23 ล้านเหรียญสหรัฐต่อลำ ถือว่าสูง และในอนาคตน่าจะลดลงมาที่ระดับ 18-20 เหรียญสหรัฐต่อลำ 
ปัจจุบันบริษัทยังคงเป้าหมายอัตราค่าระวางเรือปีนี้ที่ระดับ 11,500 เหรียญสหรัฐต่อลำต่อวัน แม้ว่าไตรมาสแรกจะทำได้ถึง 12,118 เหรียญสหรัฐ เนื่องจากยังมีโอกาสลดลงอีกในช่วง 6-8 ไตรมาส